Ծնվել է Թիֆլիսում: Կրթությունն ստացել է ընտանիքում, ապա՝ տեղի ֆրանսիական պանսիոնում: 1871-78թթ դասավանդել է Թիֆլիսի Գայանյան դպրոցում, իսկ 1878-80թթ որպես տեսուչ աշխատել Քութայիսի հայոց երկսեռ դպրոցներում: 1881թ. Շվեյցարիայի Ժնև քաղաքում ուսումնասիրել է նախադպրոցական դաստիարակության տեսական և գործնական հարցերը: 1882թ. Թիֆլիսում հիմնել է «Ֆրեբելյան ընկերություն»-ը, միաժամանակ ստանձնել Ջրկինենց եկեղեցուն կից առաջին հայկական մանկապարտեզի ղեկավարությունը: Որպես օրիորդաց դպրոցների տեսչուհի հրավիրվել է Երևան, հիմնել առաջին մանկապարտեզը (1883թ.): Ամուսնու (իրավաբան Հայկ Մատակյան) մահից հետո մեկնել է Կ.Պոլիս (1887թ.) և բացել ծաղկոցներ հայկական թաղերում, կազմակերպել է կիրակնօրյա միամյա դասընթացներ, որոնք հետագայում դարձել են աղջիկների կիրակնօրյա վարժարան: Ֆրանսերենից թարգմանել է Ա.Վիլիենի «Համառոտ պատմություն ֆիզիկական աշխարհագրության» (1872թ.) դասագիրքը: Նախադպրոցական դաստիարակությանը նվիրված բազմաթիվ հոդվածներով հանդես է եկել Կ.Պոլսի «Հայրենիք» պարբերականում: Նրա մասին նյութեր են պահպանվում Գերմանիայի Բրանդենբուրգ քաղաքի Ֆրեոբելի անվան թանգարանում: Մահացել է Կոստանդնուպոլսում: